M. Hort, podpredseda NR SR: (2006-10-18):
Aký je zmysel tejto novely? Predkladateľov pánov poslancov Valockého a Zvonára trápi v zákone o zdravotných poisťovniach v dohľade nad zdravotnou starostlivosťou iba navonok malá, ale podstatná vec. Tou je nemožnosť odvolať predsedu Úradu pre dohľad nad zdravotnou starostlivosťou z iných dôvodov, ako  sú striktne uvedené v § 22 ods. 10 zákona č. 581/2004. Vadí im, že zákon neobsahuje všeobecnú formulu, na základe ktorej by mohla vláda hocikedy odvolať predsedu tejto inštitúcie. Odvolávajú sa pritom na údajne rôzne bližšie nešpecifikované dôvody, ktoré nemožno v praxi vopred predvídať a ktoré by si vyžadovali odvolanie šéfa úradu vládou Slovenskej republiky. Zmyslom tejto novely je však niečo iné. Dvoma krátkymi úpravami v jednom paragrafe  spochybniť nezávislé postavenie úradu ako verejnoprávnej inštitúcie a tiež stranícky si podriadiť predsedu tohto úradu k ministrovi zdravotníctva, resp. k vláde. Schválením tejto novely stratí Úrad pre dohľad nad zdravotnou starostlivosťou postavenie nezávislej inštitúcie, ktorej bol zákonom zverený dohľad nad verejným zdravotným poistením, dohľad nad poskytovaním zdravotnej starostlivosti. Nechcem rozoberať úlohy, ktoré táto inštitúcia v zdravotníctve zo zákona vykonáva. Ale jej doterajšie pôsobenie, ako aj úspešné etablovanie ako nového úradu do povedomia obyvateľstva svedčia o správnosti kroku pri vzniku tohto úradu. Tento výrok potvrdzuje aj prieskum, podľa ktorého je Úrad pre dohľad nad zdravotnou starostlivosťou potrebný pre 85 % respondentov, ide o prieskum Focusu. Úrad poznajú viac ako dve tretiny respondentov a z hľadiska znalosti skúmaných inštitúcií, ktoré občania poznajú, sa úrad umiestnil na druhom mieste hneď po Štátnej obchodnej inšpekcii. Práve nezávislé postavenie úradu, jeho doterajšia činnosť v oblasti dohľadu nad zdravotnou starostlivosťou sú dôvodom vzrastajúcej dôvery občanov v túto inštitúciu. Chcel by som poukázať ešte  na  jeden fakt. V § 18 ods. 2 zákona č. 581/2004 o zdravotných poisťovniach v dohľade nad zdravotnou starostlivosťou sa veľmi jasne uvádza, že úrad pri plnení úloh, ktoré patria do jeho pôsobnosti, postupuje nestranne a nezávisle od štátnych orgánov, orgánov územnej samosprávy, iných orgánov verejnej moci a od ďalších právnických alebo fyzických osôb. Schválením tejto novely sa uvedený paragraf úplne poprie. Ako však môže tento úrad postupovať nezávisle, keď jeho predseda bude politicky podriadený ministrovi zdravotníctva. Túto novelu nemôžem nazvať inak ako účelovú a zbabelú snahu vlády zakryť skutočný zámer tejto koalície. Tým zámerom je politicky obsadiť ďalšiu inštitúciu a legislatívnou úpravou zbaviť ju súčasného nezávislého postavenia. Táto chuť pomoci je silnejšia ako možné riziko straty dôveryhodnosti u občanov, ktorú si tento úrad za relatívne krátke obdobie ako nezávislej a nestrannej inštitúcie získal. Nemôžem sa nespýtať ministra zdravotníctva, pokiaľ je presvedčený o potrebe takejto zmeny  v zákone, prečo neprišiel s vládnou novelou zákona, ale zvolil takúto formu cez poslaneckú iniciatívu svojich poslancov? Respektíve by som sa rád spýtal samotných predkladateľov, či poznajú názor ministra zdravotníctva, keď riešia postavenie predsedu úradu vo vzťahu k vláde svojim vlastným návrhom? Chcel by som tiež upozorniť na skutočnosť, že prijatím tejto novely sa môže vytvoriť precedens aj pri predsedoch iných úradov štátnej správy. Napokon také nič nehovoriace zdôvodnenie v predkladacej správe nebude problém použiť ani pri iných obsahovo  podobných novelách. Predkladatelia by mali byť aspoň chlapi a v predkladacej správe mohli otvorene uviesť, že potrebujú politicky obsadiť ďalší úrad, a nie sa kryť za také detinské zdôvodnenia. V tejto súvislosti mi napadá ďalšia otázka. Koľko takýchto účelovo predkladaných poslaneckých návrhov z radov vládnej koalície sa nám ešte dostane do poslaneckých lavíc? Z uvedených dôvodov sa nielenže nemôžem stotožniť s predkladanou novelou, ale ani nebudem súhlasiť s ďalším pokračovaním do druhého čítania. Ak som tu dnes ráno diskutoval k zákonu o daniach a viac-menej som žiadal, aby ste prehodnotili svoje postupy vo vzťahu k sľubom, ktoré ste dávali pred voľbami, tak vo vzťahu k tomuto návrhu sa obraciam veľmi korektne na vás, navrhovatelia, každý, kto príde do parlamentu, tak si vlastne svojím prvým vystúpením takpovediac vytvára priestor, v ktorom sa bude pohybovať. Všetko, čo tu je povedané, čo tu je navrhnuté sa datuje a dá sa k tomu vrátiť ešte o desaťročia. Týmto návrhom demontujete dosiahnutý stupeň demokracie. Týmto návrhom sa nezapíšete dobre do histórie slovenského parlamentarizmu. Radím vám, aby ste tento návrh stiahli. Ďakujem pekne. (Potlesk.)